Tõustandard    PÄRITOLU: Austraalia.    KASUTUS: : Lambakoer    FCI KLASSIFIKATSIOON:  Rühm 1  Lamba- ja karjakoerad  (välja arvatud Šveitsi alpi  karjakoerad).  Alarühm 1  Lambakoerad.  Töökatsetega    ÜLDMULJE :  Üldilmelt kõrgetasemeline, liikuv, aktiivne koer, kes suudab väsimatult töötada tänu oma sitkele lihastikule, millele lisanduvad hästi nõtked jäsemed. Mitte mingil juhul ei tohi ta jätta muljet nõrgast konditsioonist.    KÄITUMINE / ISELOOM :  Kelpie on äärmiselt vilgas, innukas ja kõrge intelligentsusega, pehme ja kergesti juhitava iseloomuga ning peaaegu ammendamatu energiavaruga, oma  kohustustesse lojaalsuse ja pühendumusega suhtuv. Tal on loomupärane instinkt ja anne tööks lammastega nii avamaastikul kui ka aedikus. Igasugune olemuslik  kõrvalekalle või temperamendihälve, mis ei ole omane töökoerale, tuleb hinnata ebatüüpiliseks käitumiseks.    PEA  Pea on kerega võrreldes sobivas proportsioonis. Kolju-osa ümbermõõt ja pea kontuurid annavad talle rebasele sarnase ilme, mida pehmendavad mandlikujulised silmad.    PEAPIIRKOND :  Kolju : Kõrvade vahelt kergelt  kumerdunud ja lai. Lauba ülajoon kulgeb laubalõikeni sirge profiilina.  Üleminek laubalt koonule : Rõhutatud.    NÄOPIIRKOND :  Ninapeegel : Karvavärvusele vastavat värvi.  Koon : Selgepiiriline ja kaunilõikeline, koonupikkus jääb veidi lühemaks kolju-osa pikkusest.  Mokad : Tihedad ja kuivad, ilma lõtvuseta.  Hambad : Hambad peavad olema terved, tugevad ja korrapärase asetusega, alumised lõikehambad asetsevad vahetult ülemiste taga, see tähendab - kääritaoline  hambumus.    Põsed : Mitte lihavad ega punnis, vaid koonu suunas  kaarduvad.  Silmad : Silmad on mandlikujulised, keskmise suurusega, selgelt väljajoonistuvate silmanurkadega ning innuka ja intelligentse ilmega. Silmade värv peab olema pruun, karvavärvusega kooskõlas. Sinistel koertel on lubatud veidi heledam silmavärv.  Kõrvad : Kõrvad on püstised ja tipust õhukesed ning teravad, tüveosas tugevad, asetsevad teineteise suhtes laia asetusega kolju ülaosas ja mõõduka suurusega  kõrvalehed on veidi väljapoole pööratud. Kõrvade sisepind on kaetud tiheda karvaga.  KAEL :  Kael on mõõduka pikkusega, tugev, veidi kaarduv, kaunilt õlgadega liituv, ilma kaelalotita ja üsna selgelt väljakujunenud kaelusega.    KERE :  Koera pikkus eesrinnast kuni istmikunukke läbiva jooneni on veidi suurem turjakõrgusest, suhtega 10 : 9.  Ülajoon : Kindel, tasane.  Nimme (lanne) : Tugev ja hästi lihaseline.  Laudjas : Üsna pikk ja laskuv.  Rindkere : Pigem sügav kui  lai.  Roided : Hästi kumerdunud.  Tühimikud : Sügavalt sissetõmmatud.    SABA :  Saba on rahulikus olekus rippuvas asendis ja veidi kaardunud. Aktiivselt liikuval või erutatud koeral tõuseb saba kõrgemale, kuid mitte mingil juhul ülespoole sabatüve läbivast vertikaaltasandist. Saba on hästi kohevakarvaline. Saba asend peab pehme joonega jätkama laudja laskumist ning ulatuma umbes kandadeni.    JÄSEMED:  ESIJÄSEMED :  Esijalad peavad olema lihaselised, tugevate kuid  peenete luudega, sirged ja eestvaates paralleelsed.  Õlad : Kuivad, lihaselised, hästi kaldus asetusega labaluud on tihedalt kerele liibuvad.  Õlavarred : Labaluudega koos moodustavad täisnurga.  Küünarnukid : Mitte sisse- ega väljapööratud.  Kämblad : Külgsuunast vaadates peavad kämblad olema veidi kaldus asetusega, et võimaldada sujuvat liikumist ja järske liikumissuuna muutusi.    TAGAJÄSEMED :  Peavad olema laiad ja tugevad. Tagantvaates on tagajalad kandadest  käppadeni sirged ja paralleelse  asetusega, mitte liiga kitsa ega liiga laia seisuga.  Põlved : Hästi nurgitunud.  Kannad : Üsna madala asetusega.  Käpad : Käpad peavad olema ümarad, tugevad, paksude padjanditega, hästi kumerdunud ja tihedalt kooshoidvate varvastega ning lühikeste ja tugevate küüntega.    LIIKUMINE :  Tagamaks peaaegu vankumatut jõudu ning vastupidavust, mida üks lambakoer suurtel avamaastikel töötamiseks  vajab, peab kelpie omama nii perfektset kehaehitust  kui ka liikumist. Mistahes kalduvus kooskandsusele, rangjalgsusele või jäikusele tagajalgades, logeõlgsusele või kõrgele esisammule on väga tõsised vead. Liikumine peab olema vaba ja väsimatu ning koer peab olema võimeline täiskiirusel järskudeks suunamuutusteks.  Liikumistempo kasvades on tendents jäljeridade lähenemisele, kuid rahulikult seisva koera kõik neli jalga peavad toetuma maha korrektse nelinurga nurkades.    KARVKATE:  KARV :  Karv on kahekihiline, lühikese ja tiheda  alusvillaga.  Kattekarv on tihe, iga karv on sirge, karm ja tihedalt liibuv, nii et kasukas oleks vastupidav vihmasajus. Kere alaosas kuni jalgade sisepinnani on karv veidi pikem ja moodustab reie tagaosas midagi pükste taolist. Peas (kaasa arvatud kõrvade sisepind), jalgade esikülgedel ja käppadel on karv lühike. Ümber kaela on karv pikem ja tihedam ning moodustab kaeluse. Saba peab olema kohevalt harjasjas.  Nii liiga pikk kui ka liiga lühike karv on viga. Keskmiselt peab karvapikkus kerel olema 2  kuni 3 cm (umbes ¾ - 1 ¼ tolli).    VÄRVUS :  Must, must piirdega, punane, punane piirdega, liivakarva, šokolaadipruun ja suitsusinine.    SUURUS :  Turjakõrgus :  Isaste turjakõrgus peab olema 46 kuni 51 cm (umbes 18 - 20 tolli).  Emastel 43 kuni 48 cm (umbes 17 - 19 tolli).